Τζαμί του Τόκιο

Το Τζαμί του Τόκιο (Tōkyō-jāmii, 東京ジャーミイ), είναι τζαμί, που βρίσκεται στην περιοχή Ογιάμα-τσό της περιοχής Σιμπούγια στο Τόκιο στην Ιαπωνία. Το τζαμί γειτνιάζει με το  τουρκικό κέντρο πολιτισμού. Είναι το μεγαλύτερο τζαμί στην Ιαπωνία.

 Ιστορία 
Το τζαμί χτίστηκε αρχικά μαζί με ένα γειτονικό σχολείο στις 12 Μαΐου 1938 από Μπασκίρ και Τατάρους μετανάστες από τη Ρωσία, που είχαν έρθει στην Ιαπωνία μετά την Οκτωβριανή Επανάσταση. Κατασκευάστηκε υπό την καθοδήγηση του Αμπντουρεσίντ Ιμπραχίμ, του πρώτου Ιμάμη του τζαμιού, και του Αμπντούλχαϊ Κουρμπάν Αλή. 

Το 1986, το τζαμί έπρεπε να κατεδαφιστεί λόγω σοβαρών δομικών ζημιών. Με την καθοδήγηση και τη στήριξη της Διεύθυνσης Θρησκευτικών Υποθέσεων της Τουρκίας, ένα νέο κτήριο άρχισε να κατασκευάζεται το 1998. Ο αρχιτέκτονας του κτηρίου ήταν ο Χίλμι Σενάλπ. Η διακόσμηση  βασίστηκε στην Οθωμανική θρησκευτική αρχιτεκτονική. Περίπου 70 Τούρκοι τεχνίτες έκαναν τις λεπτομέρειες διακόσμησης και μια σημαντική ποσότητα μαρμάρου εισήχθη από την Τουρκία. Η κατασκευή ολοκληρώθηκε το 2000 με κόστος περίπου 1,5 δισεκατομμυρίων γιεν. Τα εγκαίνια  πραγματοποιήθηκαν στις 30 Ιουνίου 2000. 

 Περιγραφή 
Το τζαμί του Τόκιο έχει έκταση 734 τετραγωνικών μέτρων και έχει ένα υπόγειο και τρεις ορόφους με συνολική επιφάνεια 1.477 τετραγωνικών μέτρων. Ο κεντρικός του θόλος έχει 23,25 μέτρα ύψος και στηρίζεται από έξι πυλώνες, ενώ ο παρακείμενος μιναρές έχει 41,48 μέτρα ύψος.

Κάθε όροφος του κτηρίου φιλοξενεί διαφορετική δραστηριότητα για τους πιστούς που επισκέπτονται το τζαμί. Ο πρώτος όροφος είναι χώρος ελεύθερος για όλους, ο δεύτερος όροφος αποτελείται από το δωμάτιο προσευχής, το Μιχράμπ, και ένα μινμπάρ, σκαλοπάτια απ' όπου ο Ιμάμης εκφωνεί κηρύγματα.

Σε όλο το εσωτερικό και το εξωτερικό του τζαμιού του Τόκιο χρησιμοποιούνται σε μεγάλο βαθμό τα χρώματα λευκό και τιρκουάζ. Δεδομένου ότι αυτό το τζαμί έχει ως πρότυπο την οθωμανική αρχιτεκτονική, τα χρώματα που χρησιμοποιούνται ανταποκρίνονται στην αισθητική της οθωμανικής αρχιτεκτονικής. Το τιρκουάζ χρώμα θεωρείται ότι είναι μια αναπαράσταση της αγιότητας, και χρησιμοποιήθηκε ήδη από το αρχαίο Ιράν. Το μινμπάρ και το μιχράμπ είναι καλυμμένα και τα δύο με λευκό μάρμαρο, ένα χρώμα που είναι γνωστό ότι αντιπροσωπεύει την αγνότητα σε σχέση με τον Θεό και το καθαρό φως, ενώ το χρυσό στις λεπτομέρειες της διακόσμησης επιτρέπει στα κομμάτια να ξεχωρίζουν περαιτέρω στο τζαμί.

Το τζαμί μοιάζει επίσης σε μεγάλο βαθμό με ένα άλλο τζαμί, που δημιουργήθηκε κάτω από το ίδιο οθωμανικό αρχιτεκτονικό ύφος, το Μπλε Τζαμί. Το χρώμα μέσα σε αυτά τα τζαμιά υπογραμμίζεται μέσω της χρήσης φυσικού και τεχνητού φωτισμού, φυσικού μέσω των πολλών παραθύρων, που περιβάλλουν το τζαμί και τεχνητού φωτισμού μέσω των χαμηλά κρεμασμένων πολυελαίων.  Η σύνδεση μεταξύ της χρήσης του φωτός και του χρώματος είναι γνωστή και χρησιμοποιείται κατά τη δημιουργία όλων των τζαμιών, καθώς οι αρχιτέκτονες προσπαθούν να ενσωματώσουν αρκετό φωτισμό και χρώματα, για να δημιουργήσουν μια θετική επίδραση στον επισκέπτη του κτηρίου. Mahdi Nejad, J; Zarghami, E; Sadeghi Habib Abad, A (2018-03-14). "A study on the concepts and themes of color and light in the exquisite islamic architecture". Journal of Fundamental and Applied Sciences. 8 (3): 1077. doi:10.4314/jfas.v8i3.23. ISSN 1112-9867.

 Εικόνες 

 Παραπομπές